《游滴水崖歌》
清代·刘应陛

芙蓉九叠张翠屏，铁色四列浮空冥。双泉激射作云气，空濛忽空层崖青。

须臾随风远漫灭，飞流皑皑千尺雪。五丁力镵丹幛开，双童旄倚青壁裂。

訇然石扇凭蛟宫，洞中日日生雷风。我来仲春气始霁，数子藤竹来相同。

红泉碧树两幽绝，千载令人怀谢公。

作者简介：刘应陛，字觐宸，号胎簪，信阳人。乾隆乙酉举人。有《胎簪山房诗稿》。